Κανονισμός (ΕΚ) αριθ. 937/2001 της Επιτροπής

της 11ης Μαΐου 2001

περί της έγκρισης νέων χρήσεων πρόσθετων υλών, νέου παρασκευάσματος πρόσθετων υλών, της παράτασης των προσωρινών εγκρίσεων και της δεκαετούς έγκρισης μιας πρόσθετης ύλης στις ζωοτροφές

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των πρόσθετων υλών στη διατροφή των ζώων(1), όπως τροποποιήθηκε τελευταία από τον κανονισμό (ΕΚ) αριθ. 2697/2000 της Επιτροπής(2), και ιδίως το άρθρο 4,

Εκτιμώντας τα ακόλουθα:

(1) Η οδηγία 70/524/ΕΟΚ προβλέπει ότι νέες πρόσθετες ύλες και νέες χρήσεις των πρόσθετων υλών μπορούν να εγκριθούν ύστερα από την εξέταση αίτησης που υποβάλλεται σύμφωνα με το άρθρο 4 της οδηγίας.

(2) Το άρθρο 9ε παράγραφος 1 της οδηγίας προβλέπει ότι μπορεί να δοθεί προσωρινή άδεια για νέες χρήσεις των πρόσθετων υλών εφόσον πληρούνται οι όροι του άρθρου 3α στοιχεία α) έως ε) και εφόσον μπορεί εύλογα να υποτεθεί, με βάση τα διαθέσιμα αποτελέσματα, ότι όταν χρησιμοποιούνται στη διατροφή των ζώων έχουν ένα από τα αποτελέσματα που αναφέρονται στο άρθρο 2 στοιχείο α). Αυτή η προσωρινή άδεια μπορεί να χορηγηθεί για περίοδο έως και τεσσάρων ετών στην περίπτωση των πρόσθετων υλών που αναφέρονται στο μέρος II του παραρτήματος Γ της οδηγίας.

(3) Η αξιολόγηση των φακέλων που υποβλήθηκαν δείχνει ότι νέες χρήσεις των παρασκευασμάτων ενζύμων και μικροοργανισμών που περιγράφονται στα παραρτήματα I και II πληρούν τους προαναφερόμενους όρους και συνεπώς μπορούν να λάβουν προσωρινή έγκριση για μια τετραετή περίοδο.

(4) Υποβλήθηκαν νέα στοιχεία, προκειμένου η έγκριση ενός παρασκευάσματος ενζύμου που έχει καταταχθιεί προσωρινά στον αριθ. 11 να επεκταθεί σε μια νέα φυσική του μορφή. Η αξιολόγηση του υποβληθέντος φακέλου δείχνει ότι η νέα φυσική μορφή μπορεί να εγκριθεί προσωρινά.

(5) Την 1η Οκτωβρίου 2000, η έγκριση του παρασκευάσματος μικροοργανισμών αριθ. 11 Bacillus cereus var toyoi (NCIMB 40 112) ανανεώθηκε προσωρινά για περιορισμένο διάστημα, προκειμένου να δοθεί αρκετός χρόνος για την εκ νέου αξιολόγηση της ασφάλειας του στελέχους όσον αφορά την παραγωγή τοξινών, όπως ζητήθηκε στη γνώμη της επιστημονικής επιτροπής για τη διατροφή των ζώων [SCAN] σχετικά με την ασφάλεια της χρήσης των ειδών Bacillus στη διατροφή των ζώων που εκδόθηκε στις 17 Φεβρουαρίου 2000.

(6) Σύμφωνα με τη γνώμη της SCAN που εκδόθηκε στις 21 Μαρτίου 2001, η αξιολόγηση των υποβληθέντων φακέλων δείχνει ότι το προϊόν μπορεί να θεωρηθεί ασφαλές όσον αφορά την παραγωγή τοξινών. Επομένως, μπορεί να επαναληφθεί η χορήγηση προσωρινής άδειας για το προϊόν.

(7) Το άρθρο 2 στοιχείο ααα) της οδηγίας 70/524/ΕΟΚ απαιτεί οι εγκρίσεις για τα κοκκιδιοστατικά να συνδέονται με τον υπεύθυνο κυκλοφορίας τους.

(8) Το άρθρο 9β της οδηγίας 70/524/ΕΟΚ προβλέπει ότι οι εγκρίσεις για τις ουσίες αυτές χορηγούνται για περίοδο δέκα ετών από την ημερομηνία κατά την οποία αρχίζει να ισχύει η τελική έγκριση, εφόσον πληρούνται όλοι οι όροι που καθορίζονυται στο άρθρο 3α της οδηγίας 70/524/ΕΟΚ.

(9) Η αξιολόγηση του φακέλου που υποβλήθηκε δείχνει ότι το κοκκιδιαστικό που περιγράφεται στο παράρτημα IV ικανοποιεί όλες τις απαιτήσεις του άρθρου 3α, όταν χρησιμοποιείται στην κατηγορία των ζώων και υπό τις συνθήκες που περιγράφονται στο αναφερόμενο παράρτημα.

(10) Η αξιολόγηση των φακέλων δείχνει ότι ενδέχεται να απαιτούνται ορισμένες διαδικασίες για την προστασία των εργαζομένων από την έκθεση στις πρόσθετες ύλες. Η προστασία αυτή πρέπει ωστόσο να εξασφαλίζεται από την εφαρμογή της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(3) καθώς και των σχετικών επιμέρους οδηγιών.

(11) Η επιστημονική επιτροπή για τη διατροφή των ζώων έχει εκδώσει θετική γνώμη σχετικά με το αβλαβές των εν λόγω παρασκευασμάτων ενζύμων και μικροοργανισμών και του κοκκιδιαστικού και σχετικά με τη θετική επενέργεια που αυτό ασκεί στην παραγωγή των ζώων, υπό τις συνθήκες που περιγράφονται στο προαναφερόμενο παράρτημα.

(12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τις ζωοτροφές,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα παρασκευάσματα που ανήκουν στην ομάδα των "ενζύμων" και απαριθμούνται στο παράρτημα I του παρόντος κανονισμού εγκρίνονται για χρήση ως πρόσθετες ύλες στη διατροφή των ζώων υπό τους όρους που καθορίζονται στο παράρτημα.

Άρθρο 2

Τα παρασκευάσματα που ανήκουν στην ομάδα των "μικροοργανισμών" και απαριθμούνται στο παράρτημα II του παρόντος κανονισμού εγκρίνονται για χρήση ως πρόσθετες ύλες στη διατροφή των ζώων υπό τους όρους που καθορίζονται στο παράρτημα.

Άρθρο 3

Οι προσωρινές εγκρίσεις των παρασκευασμάτων που ανήκουν στην ομάδα των "μικροοργανισμών" και απαριθμούνται στο παράρτημα III ανανεώνονται σύμφωνα με τους όρους που καθορίζονται στο παράρτημα.

Άρθρο 4

Η πρόσθετη ύλη που ανήκει στα "κοκκιδιοστατικά και άλλες φαρμακευτικές ουσίες" η οποία αναφέρεται στο παράρτημα IV του παρόντος κανονισμού εγκρίνεται για χρήση ως πρόσθετη ύλη στη διατροφή των ζώων υπό τους όρους που καθορίζονται στο εν λόγω παράρτημα.

Άρθρο 5

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουνίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Μαΐου 2001.

Για την Επιτροπή

David Byrne

Μέλος της Επιτροπής

(1) ΕΕ L 270 της 14.12.1970, σ. 1.

(2) ΕΕ L 319 της 16.12.2000, σ. 1.

(3) ΕΕ L 183 της 29.6.1989, σ. 1.

ΠΑΡΑΡΤΗΜΑ I

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

>ΘΕΣΗ ΠΙΝΑΚΑ>

ΠΑΡΑΡΤΗΜΑ III

>ΘΕΣΗ ΠΙΝΑΚΑ>

ΠΑΡΑΡΤΗΜΑ IV

>ΘΕΣΗ ΠΙΝΑΚΑ>